CELEX: 32011R1203
Language: sl
Date: 2011-11-18 00:00:00
Title: Izvedbena uredba Komisije (EU) št. 1203/2011 z dne 18. novembra 2011 o uvrstitvi določenega blaga v kombinirano nomenklaturo

23.11.2011   
            
            
               SL
            
            
               Uradni list Evropske unije
            
            
               L 305/12
            
         IZVEDBENA UREDBA KOMISIJE (EU) št. 1203/2011
   z dne 18. novembra 2011
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca (1) razpredelnice iz Priloge uvrsti pod oznako KN, ki je označena v stolpcu (2), iz razlogov iz stolpca (3) navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu (1) razpredelnice iz Priloge, se uvrsti v kombinirano nomenklaturo pod oznako KN iz stolpca (2) navedene razpredelnice.
   Člen 2
   Na podlagi člena 12(6) Uredbe (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Uredba je v celoti zavezujoča in se neposredno uporablja v vseh državah članicah.
      V Bruslju, 18. novembra 2011
      
         
            Za Komisijo V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Komplet, pripravljen za prodajo na drobno, sestavljata:
                  —   naprava A: brezžični oddajnik avdio/video (televizijskih) signalov z vgrajenim brezžičnim radijskim sprejemnikom za signale daljinskega upravljanja, ki vsebuje infrardeč oddajnik in dve ločeni anteni, ter
                  —   naprava B: brezžični sprejemnik avdio/video (televizijskih) signalov z vgrajenim brezžičnim radijskim oddajnikom za signale daljinskega upravljanja, ki vsebuje infrardeč sprejemnik in dve ločeni anteni.
                  Komplet je namenjen oddajanju avdio/video signala iz zunanjega vira, kot je na primer satelitski sprejemnik ali DVD predvajalnik, priključen na napravo A, na drugo avdio/video napravo, kot je na primer monitor ali televizijski sprejemnik, ki je priključen na napravo B, in sicer na razdalji do 400 m.
                  Avdio/video signali, ki se oddajajo iz naprave A v napravo B s frekvenco 2,4 GHz, so v obliki televizijskih signalov.
                  Signale, ki se oddajajo iz naprave B v napravo A s frekvenco 433 MHz, sproža infrardeč daljinski upravljalnik. Ti signali delujejo neodvisno od signalov za avdio/video oddajanje.
                  Naprava za daljinsko upravljanje se uporablja za upravljanje zunanjega vira, povezanega na avdio/video oddajnik (naprava A).
                  
                      (1) Glej sliko
               
               
                  8528 71 99
               
               
                  Uvrstitev je določena s splošnimi pravili 1, 3(c) in 6 za razlago kombinirane nomenklature, opombo 3 k oddelku XVI in besedilom oznak KN 8528, 8528 71 in 8528 71 99.
                  Glavna funkcija naprave A je oddajanje avdio/video (televizijskih) signalov, kot je opisano v tarifni številki 8525 (glej opombo 3 k oddelku XVI).
                  Glavna funkcija naprave B je sprejemanje televizijskih signalov, kot je opisano v tarifni številki 8528. Oddajanje signalov, ki prihajajo iz naprave za daljinsko upravljanje, je drugotnega pomena (glej opombo 3 k oddelku XVI).
                  Glede na funkcije, ki jih opravljata napravi A in B, je komplet namenjen oddajanju in sprejemanju televizije.
                  Izdelek je komplet v smislu splošnega pravila za razlago 3(b), ki vsebuje oddajnik iz tarifne številke 8525 in sprejemnik iz tarifne številke 8528. Glede na to, da kompletu nobena izmed naprav, ki ga sestavljata, ne daje bistvenega značaja, je uvrstitev na podlagi splošnega pravila za razlago 3(b) izključena.
                  Ker kompleta ni mogoče uvrstiti z uporabo splošnih pravil za razlago 3(a) ali 3(b), ga je treba uvrstiti z uporabo splošnega pravila za razlago 3(c), in sicer pod oznako KN 8528 71 99 med televizijske sprejemnike, ki niso namenjeni za vgradnjo video prikazovalnika ali zaslona.
               
            
         
      
                  
                     
               
               
                  
                     
               
            
         (1)  Slika je zgolj informativna.